**TISZAVASVÁRI VÁROS POLGÁRMESTERÉTŐL**

4440 Tiszavasvári, Városháza tér 4.

Tel.: 42/520-500. Fax: 42/275-000. E-mail: tvonkph@tiszavasvari.hu

**Ügyiratszám: TPH/178-7/2021.**

**63/2021.**

**HATÁROZAT**

**- veszélyhelyzetben átruházott hatáskörben meghozott döntésről -**

**Tiszavasvári Gyógyfürdő fejlesztése című projekt támogatói okiratának módosításáról**

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében biztosított jogkörömben, **Tiszavasvári Város Önkormányzata Képviselő-testülete helyett átruházott hatáskörben eljárva** az alábbi határozatot hozom:

**I. Kezdeményezem a „Tiszavasvári Gyógyfürdő fejlesztése” című ET-2020-02-060 projekt azonosítószámú pályázat támogatói okirata (a továbbiakban: támogatói okirat) 7.3. pontjának módosítását az alábbiak szerint:**

**A Projekt megvalósítása során az alábbi indikátorok célérték elérési időpontja:**

**Megvalósíthatósági tanulmány 2021. június 30.**

**Műszaki tervek:**

* **engedélyes tervek: 2021. június 30.**
* **kiviteli tervek: 2021. augusztus 31.**

**II. Kezdeményezem továbbá a támogatói okirat mellékletét képező költségterv módosítását a határozat melléklete szerinti tartalommal.**

**INDOKOLÁS**

Az Önkormányzat **egyedi támogatási igényt nyújtott be 2020. szeptemberében a Kisfaludy2030 Turisztikai Fejlesztő Nonprofit Zrt.-hez** (1037 Budapest, Bokor utca 23-25.) (továbbiakban: Támogató) egy **4 csillagos szálloda megvalósítására** a Tiszavasvári, Nyárfa utcában. A Támogató **2020. december 17. napján kelt támogatói okirata** – mely jelen határozat mellékletét képezi - szerint **100 millió forint vissza nem térítendő 100%-os intenzitású támogatásban részesíti az önkormányzatot,** amely a beruházás **előkésztési folyamatainak finanszírozását biztosítja.** Az előkészítési folyamatok magukban foglalják a megvalósíthatósági tanulmányt, egyéb tanulmányokat, az építési engedélyezési tervdokumentáció elkészítését, építési engedélyezési eljárás lebonyolítását, kiviteli tervdokumentáció elkészítését és a közbeszerzési eljárás lebonyolítást, melyek határideje 2022. szeptember 30.

A tervezői árajánlatkérés **részletes kidolgozásánál felmerülő egyeztetési folyamatok során realizálódott** a támogatói okiratban megjelölt célérték elérési **időpontok módosításának szükségessége.**

A **támogatást igénylő** **adatlapon** a jelen határozat módosított **célérték időpontjaival közel megegyező időtartamokkal számoltunk** a megvalósítandó indikátorok tekintetében.

A **támogatói okiratban** a projekt **szakmai megvalósításának** (fejlesztésének) **időszaka** a támogatói okirat hatályba lépésének napjától **2022.09.30. napjáig tart.** A beruházás az előkészítő szakasz lezártát követően léphet a kivitelezési szakaszba, melyről külön megállapodás keretében dönt a Támogató.

Fentiekből láthatóan a **támogatói okirat a fejlesztési időszak kezdeti időszakára írja elő a tervek és tanulmányok célérték időpontját**, majd ezt követően **több hónap áll rendelkezésre a közbeszereztetésre**. Tekintve, hogy a **megadott fejlesztési időszak** lehetővé teszi a **hosszabb egyeztetést** és a terv és **tanulmányszintű előkészítés folyamatának kitolását**, kezdeményeztem a támogatói okirat módosítását. A módosítás ugyanakkor reális, **kisléptékű változásokat eszközöl** a szükségletek szintjén, tekintve, hogy a **cél nem a fejlesztési időszak véghatáridején történő teljesítés.**

A költségterv **módosításának oka, a költségsorok átrendezése azok tárgya szerint**. Szintén a tervezői árajánlatkérés folyamatának részeként merült fel annak a szükségessége, hogy a közvetlenül a **tervezői munkához kapcsolódó műszaki leírások**, szakvélemények megrendelésére a kapcsolódó **szolgáltatáson belül kerüljön sor**. Ugyanígy egy egységet képez az **üzleti terv a megvalósíthatósági tanulmánnyal a felhívás szerint**.

A veszélyhelyzet kihirdetéséről és a veszélyhelyzeti intézkedések hatálybalépéséről szóló 27/2021. (I.29.) Korm. rendelet hatálybalépését követőena katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében:**Veszélyhelyzetben a települési önkormányzat képviselő-testületének,** a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.

A katasztrófavédelmi törvény hivatkozott rendelkezései szerinti jogkör alapján a polgármester veszélyhelyzet esetében jogosult az önkormányzat zökkenőmentes működése érdekében intézkedni.

Fentiek alapján a kialakult járványügyi helyzetre tekintettel a rendelkező részben foglaltak szerint döntöttem.

Tiszavasvári, 2021. március 25.

 **Szőke Zoltán**

 **polgármester**